C 283/50
ET
Euroopa Liidu Teataja
11.8.2023
Neljapäev, 16. veebruar 2023
6. rõhutab, et linnataristu planeerimine tuleks välja töötada kooskõlas ELi liiklusohutusalaste õigusaktidega, sealhulgas jalgrattasõidu ohutusstandarditega; kutsub komisjoni üles kiirendama tööd seoses suunistega kvaliteetse ja ohutu jalgrattataristu kvaliteedinõuete kohta, mis on sätestatud teetaristu ohutuse korraldamist käsitlevas direktiivis (5); rõhutab vajadust parandada intelligentse transpordisüsteemi tehnoloogiat, et see saaks jalgrattureid maanteel paremini ära tunda; 7. kutsub komisjoni üles tunnustama jalgrattatööstust, sealhulgas elektrijalgrataste akude tootmist ja ringmajandust, ning eelkõige VKEsid seaduslike partneritena ELi tööstusstrateegia liikuvusökosüsteemis ning tööstustaristu programmides ja rahastamiskavades; kutsub komisjoni ja liikmesriike üles ergutama projekte, mis käsitlevad muu hulgas jalgrattasõitu ja sellega seotud valdkondi, nagu liikuvus, turism, tervishoid ja sport; 8. kutsub komisjoni ja liikmesriike üles toetama Euroopas valmistatud („Made in Europe“) jalgrataste ja komponentide tootmist, stimuleerides seeläbi ELi tööstuse konkurentsivõimet, vähendades investeeringute puudujääki, säilitades ülemaailmselt võrdsed tingimused ning stimuleerides tarneahela tagasitoomist ja turvalisust, samuti soodustades kvaliteetseid töökohti, luues jalgrattaklastreid ja tõhustades tööstusega seotud kutseõpet; 9. kutsub komisjoni ja liikmesriike üles tagama jalgrattasõidu ligipääsetavuse piiratud liikumisvõimega isikutele ning muutma jalgrattasõidu vähekaitstud rühmadele taskukohaseks; märgib, et Euroopa kliimameetmete sotsiaalfond ning struktuuri- ja investeerimisfondid võivad aidata neid, keda liikuvusvaesus kõige rohkem mõjutab, toetades jalgrataste ostmist või juurdepääsu jalgrattajagamisteenustele; 10. kutsub komisjoni, liikmesriike ning piirkondlikke ja kohalikke ametiasutusi üles korraldama hariduskampaaniaid ja koolitusi, sealhulgas teavituskampaaniaid, et suurendada teadlikkust liiklusohutusest ning toetada jalgrataste ja elektrijalgrataste ohutut kasutamist; kutsub lisaks komisjoni üles esitama suuniseid ohutu jalgrattasõidu kohta (kiivrid, vanusepiirangud, laste vedamine jne) ning nõuab, et erilist tähelepanu pöörataks jalgrattasõidu soodustamisele naiste ja eakate inimeste seas, eelkõige ohutuse parandamise kaudu; 11. märgib sellega seoses, et nõuetekohane täitmise tagamine ja järelevalve on kasutajate ohutuse ja turvalisuse seisukohast väga olulised, ning nõuab, et keskendutaks kehtivate reeglite täitmise tagamisele, et kindlustada eri transpordiliikide lugupidav kooseksisteerimine; 12. rõhutab elektrijalgrataste potentsiaali jalgrattasõidu suurendamisel; märgib, et elektrijalgrataste kiire kasutuselevõtu ja neile juurdepääsu säilitamiseks tuleb niisugustele ratastele, mis võivad elektrijõul saavutada kiiruse kuni 25 km/h, anda nõuetekohane õiguslik kvalifikatsioon nii ELi kui ka riiklikes õigusaktides; 13. juhib tähelepanu sellele, et elamute planeerimisel tuleks piisavalt tähelepanu pöörata ohutute ja turvaliste jalgrattaparklate ning elektrijalgrataste laadimisvõimaluste olemasolule; 14. julgustab ettevõtteid, avalikke organisatsioone ja institutsioone edendama jalgrattasõitu konkreetsete stiimulitega, sealhulgas töötajatele mõeldud programmidega ja piisavate jalgrattaparklate paigaldamisega, kus on elektrijalgrataste laadijad, ning piisavate sanitaartingimuste pakkumisega; 15. rõhutab, et jalgrattaturismi ja rattasõitu maapiirkondades tuleb toetada EuroVelo võrgustiku ja selle 17 tee kiirema arendamisega, eelkõige tagades suurema toetuse ja kasutades ära koostoimet üleeuroopalise transpordivõrguga; 16. julgustab liikmesriike vähendama jalgrataste ja elektrijalgrataste tarnimise, rentimise ja parandamise käibemaksu­ määrasid; 17.
kutsub komisjoni üles kuulutama 2024. aasta Euroopa jalgrattasõidu aastaks;
18. teeb presidendile ülesandeks edastada käesolev resolutsioon komisjonile ning liikmesriikidele ja nende parlamentidele.
(5)
Euroopa Parlamendi ja nõukogu 23. oktoobri 2019. aasta direktiiv (EL) 2019/1936, millega muudetakse direktiivi 2008/96/EÜ teetaristu ohutuse korraldamise kohta (ELT L 305, 26.11.2019, lk 1).